Revoltă în Anglia după tragerea la sorți pentru Champions League: "E scandalos / Cine e geniul care a decis asta?"
UEFA a organizat, vineri, tragerea la sorți pentru stabilirea meciurilor din sferturile de finală ale Ligii Campionilor.
Capul de afiș din sferturile UCL este duelul dintre Real Madrid și Manchester City. Celelalte dueluri sunt Arsenal - Bayern, Atletico Madrid - Borussia Dortmund și PSG - Barcelona.
Fanii englezi, nemulțumiți că Arsenal și Manchester City joacă de la aceeași oră în sferturile UCL
La câteva ore după tragerea la sorți, UEFA a stabilit și programul. Meciurile Arsenal - Bayern și Real Madrid - Manchester City se vor disputa marți, 9 aprilie, de la aceeași oră (22:00), iar partidele Atletico Madrid - Borussia Dortmund și PSG - Barecelona o zi mai târziu, miercuri, 10 aprilie, de la 22:00.
Programarea făcută de UEFA a stârnit reacții dure din partea mai multor microbiști englezi, care sunt nemulțumiți de faptul că Arsenal și Manchester City au fost programate în aceeași zi, de la aceeași oră, notează The Sun.
"Nici măcar nu pot să mă uit la Arsenal - Bayern pentru că au decis să îl pună la aceeași oră cu City", "UEFA trebuie să schimbe acest program", "Cine e geniul care a decis să pună Bayern - Arsenal și City - Real în același timp?", "E scandalos că meciurile se joacă în același timp", au fost câteva dintre reacțiile de pe rețelele sociale, potrivit tabloidului britanic.
Faza sferturilor din UCL va fi ultima în care vor exista meciuri de la aceeași oră. Cele două partide din semifinale se vor disputa în zile diferite (marți și miercuri), iar finala se va juca sâmbătă, 1 iunie, pe Wembley.
Programul din sferturile UEFA Champions League
- marți, 9 aprilie, ora 22:00: Arsenal - Bayern și Real Madrid - Manchester City
- miercuri, 10 aprilie, ora 22:00: Atletico Madrid - Borussia Dortmund și PSG - Barcelona
- marți, 16 aprilie, ora 22:00: Borussia Dortmund - Atletico Madrid și Barcelona - PSG
- miercuri, 17 aprilie, ora 22:00: Bayern - Arsenal și Manchester City - Real Madrid
Urmăriți SPORT.RO și pe Google News